**Laboratórny poriadok – učebne informatiky**

1. Pred začiatkom práce je študent povinný **skontrolovať si pracovisko**, na prípadné nedostatky (poškodený či chýbajúci hardvér, nesprávne fungujúci softvér) okamžite upozorniť vyučujúceho.
2. **Pracovať na učiteľskom počítači majú študenti bez súhlasu učiteľa zakázané**.
3. V priebehu práce v počítačovej učebni je študent povinný **zachovávať pravidlá bezpečnosti práce, hygieny a dodržiavať školský poriadok.**
4. Ak sa v priebehu práce **vyskytne závada** na hardvéri alebo softvéri, je študent povinný **okamžite informovať vyučujúceho**. Študent **nesmie zasahovať do hardvérového zapojenia počítača**, t.j. pripájať/odpájať myš, klávesnicu, monitor, a pod.
5. V prípade vážnej poruchy počítača **je prísne zakázané akékoľvek zasahovanie do hardvéru a softvéru**. **Vyučujúci kontaktuje správcu IKT** a oboznámi ho s poruchou.
6. Študent **nesmie svojvoľne zasahovať do nastavení OS a ostatného softvéru.** Nastavenia môže študent meniť iba ak je zmena príslušného nastavenia predmetom cvičenia, v takom prípade však musí na konci cvičenia vrátiť všetky nastavenia na pôvodné hodnoty.
7. Študent **nesmie inštalovať žiadny software a ani akoukoľvek inou formou (napr. extrahovaním komprimovaných súborov) zaviesť softvér do počítača**, ani spúšťať programy z neznámych zdrojov. **Bez povolenia vyučujúcim nesmie sťahovať z Internetu** žiadne súbory.
8. Vlastné súbory si študent **ukladá výhradne do vlastného pracovného adresára.** Každý študent je povinný vytvoriť si v adresári Moje dokumenty vlastný adresár, ktorého názov má tvar priezvisko\_trieda, napr. mrkvicka\_1C. Za obsah svojho adresára nesie zodpovednosť študent. Študent nesmie akokoľvek zasahovať do cudzích adresárov.
9. Študent môže **v rámci siete LAN** pristupovať **len do zdieľaných adresárov určených učiteľom**.Za obsah týchto adresárov zodpovedá učiteľ.
10. Ak študent v priebehu práce zistí, že **došlo k porušeniu vyššie uvedených pravidiel** niektorou z predchádzajúcich obslúh počítača, **je povinný upozorniť** na túto skutočnosť vyučujúceho, v opačnom prípade môže byť za pôvodcu porušenia disciplíny považovaný sám.
11. **Pred odchodom z pracoviska** je študent povinný **uložiť svoje súbory do pracovného adresára**, prípadné **zmeny nastavení** vyplývajúce z povahy práce **vrátiť na pôvodné hodnoty**, ukončiť beh všetkých aplikačných programov, **odstrániť nadbytočné elementy** (súbory, zástupcov, zložky) **z plochy**, upratať pracovisko, zasunúť stoličku na miesto a zavolať vyučujúceho na kontrolu pracoviska. V priebehu dňa sa počítač medzi jednotlivými cvičeniami nevypína. Študent odchádza až po kontrole pracoviska, na pokyn vyučujúceho.
12. Tento laboratórny poriadok sa považuje za **súčasť školského poriadku Gymnázia Ivana Horvátha** v zmysle odseku 14. časti č. III – **Práva a povinnosti žiakov**. **Každý študent je povinný oboznámiť sa s týmto poriadkom pred začiatkom práce v laboratóriu a dôsledne ho dodržiavať**. Nedodržanie tohto laboratórneho poriadku bude posudzované ako porušenie školského poriadku a postihované v zmysle príslušných odsekov.
13. Učebňa číslo 33 je monitorovaná kamerovým systémom, ktorý vytvára audiovizuálny záznam, ktorý sa archivuje.

V Bratislave, dňa 3. 9. 2018

Lukáš Graf,

za správcov IKT

Mgr. Marta Jankovičová,

riaditeľka